b'\n_START_ARTICLE_\nSt. Olav domkirke (Trondheim)\n_START_PARAGRAPH_\nSt. Olav domkirke er Trondheim katolske stifts domkirke. Den ble innviet 19. november 2016. Dette kirkebygget erstattet et kirkebygg reist i 1973, som ble revet fordi det var for lite og i d\xc3\xa5rlig stand.\n_START_SECTION_\nArkitekt og byggherre\n_START_PARAGRAPH_\nI 2009 opprettet biskop Bernt Ivar Eidsvig en byggekomit\xc3\xa9, ledet av sogneprest (pater) Egil Mogstad. I mai 2010 kunngjorde Eidsvig at Eggen Arkitekter AS i Trondheim hadde f\xc3\xa5tt oppdraget med \xc3\xa5 tegne den nye kirken. Programmet for det nye kirkebygget fastsatte at kirken skulle ha "\xc3\xa9n fot i Oldkirken og \xc3\xa9n i det 21.\xc3\xa5rhundre"._NEWLINE_Arkitektfirmaet kalte sitt vinnerutkast for \xc2\xabTrinitas\xc2\xbb. Utkastet omfattet ogs\xc3\xa5 menighetslokaler i tilknytning til kirkebygget.\n_START_SECTION_\nKirkebygget\n_START_PARAGRAPH_\nHele bygget er oppf\xc3\xb8rt i ensartet murstein. Takkonstruksjonen er av tre og st\xc3\xa5l. Klokket\xc3\xa5rnet er frittst\xc3\xa5ende, og inneholder seks kirkeklokker, som ble vigslet av biskop Eidsvig  29. juli 2016. T\xc3\xa5rnet prydes av et to og et halvt meter h\xc3\xb8yt kors som st\xc3\xa5r p\xc3\xa5 en globe. Korset og globen er av forgylt kobber. Kirken har form som basilika, med hevet midtrom og sideskip skilt fra hovedrommet med seks s\xc3\xb8yler p\xc3\xa5 hver side. Lys slipper inn gjennom vinduer i klerestoriet. Interi\xc3\xb8ret er eldre og best\xc3\xa5r blant annet av utsk\xc3\xa5ret antikk skriftestol, krusifikser og ornamentert alter. I en omtale i Morgenbladet beskrev Gaute Brochmann bygget som kj\xc3\xb8lig og enkelt i utformingen._NEWLINE_P\xc3\xa5 vestsiden av selve kirken ligger et menighetssenter med plass ogs\xc3\xa5 for katekese og kontorer.'